REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj:06-2/203-22

16. decembar 2022. godine

B e o g r a d

ZAPISNIK

12. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 16. DECEMBRA 2022. GODINE

Sednica je počela u 11,00 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica, Svetlana Milijić, Aleksandra Tomić, Tijana Davidovac, Dušan Bajatović, Vladimir Obradović, Miroslav Aleksić, Nenad Mitrović, Bojana Bukumirović, Nebojša Zelenović, Vojislav Vujić i Dragan M. Marković.

Sednici su prisustvovali zamenici članova Odbora Milica Obradović (zamenik Miroslava Kondića) i Aleksandar Jugović (zamenik Nikole Radosavljevića).

Sednici nisu prisustvovali članovi Odbora Veroljub Stevanović i Rozalija Ekres, niti njihovi zamenici.

Sednici su prisustvovali i: predstavnici Agencije za sprečavanje korupcije Dragan Sikimić, direktor, i Ivan Vasiljević, pomoćnik direktora u Sektoru za opšte poslove, i predstavnici Komisije za kontrolu državne pomoći Luka Milošević, sekretar Komisije, i Elena Knežević, viši savetnik.

Na predlog predsednika, Odbor je, jednoglasno (14 glasova za), utvrdio sledeći:

D n e v n i r e d:

1. Razmatranje Izveštaja o radu Agencije za sprečavanje korupcije za 2021. godinu, koji je podnela Agencija za sprečavanje korupcije (broj 02-554/22 od 30. marta 2022. godine);

2. Davanje saglasnosti na Predlog izmena finansijskog plana Komisije za kontrolu državne pomoći za 2022. godinu, koji je podnela Komisija za kontrolu državne pomoći (broj 400-1522/21-5 od 28. novembra 2022. godine);

3. Davanje saglasnosti na Predlog izmena finansijskog plana Komisije za kontrolu državne pomoći za 2023. godinu, koji je podnela Komisija za kontrolu državne pomoći (broj 400-1681/22-3 od 13. decembra 2022. godine).

Na predlog predsednika Odbor je, većinom glasova (12 glasova za, jedan uzdržan, jedan nije glasao), odlučio da se o drugoj i trećoj tački dnevnog reda obavi zajednički jedinstveni pretres, u skladu sa članom 76. Poslovnika Narodne skupštine, s tim da se glasanje o tačkama obavi pojedinačno.

Pre prelaska na rad po utvrđenom dnevnom redu Odbor je, većinom glasova (12 glasova za, dva nisu glasala), usvojio zapisnike sa 9, 10. i 11. sednice Odbora.

**PRVA TAČKA DNEVNOG REDA: Razmatranje Izveštaja o radu Agencije za sprečavanje korupcije za 2021. godinu**

Veroljub Arsić je podsetio članove Odbora da je članom 39. stav 1. Zakona o sprečavanju korupcije propisano da Agencija podnosi godišnji izveštaj o svom radu Narodnoj skupštini najkasnije do 31. marta tekuće godine za prethodnu godinu. Agencija za sprečavanje korupcije podnela je, u skladu sa zakonom, Izveštaj o radu za 2021. godinu 30. marta 2022. godine. Članom 238. stav 2. Poslovnika Narodne skupštine predviđeno je da nadležni odbor nakon razmatranja izveštaja podnosi Narodnoj skupštini izveštaj sa predlogom zaključka, odnosno preporuke.

Izveštaj o radu Agencije za sprečavanje korupcije za 2021. godinu obrazložio je Dragan Sikimić, direktor.

U svom izlaganju naveo je da su Zakonom o budžetu sredstva za rad Agencije za 2021. godinu iznosila 290.664.000 dinara, dok su Zakonom o izmenama i dopunama Zakona o budžetu konačno opredeljena sredstva iznosila 299.897.000 dinara. Planirana sredstva za plate, naknade i socijalna davanja su iznosila 65,86% od ukupnog iznosa. Istakao je da je pažljivim praćenjem izvršenja budžeta i preraspodelom budžetskih sredstava Agencija stvorila uslove za finansiranje i sprovođenje svih planiranih redovnih aktivnosti u propisanim rokovima, kao i da je ukupno izvršenje u 2021. godini iznosilo 94,08% od odobrenih sredstava.

Dragan Sikimić je naglasio da je Agencija u 2021. godini ostvarila i prihod u korist budžeta Republike Srbije sprovođenjem obuka za lobiste 1.447.560 dinara i, prema podacima iz Prekršajnog suda u Beogradu, 1.957.000 dinara.

Takođe, istakao je da je Agencija u toku 2021. godine bila usmerena na unapređenje modernizacije i digitalizacije, kako bi se održao korak sa ubrzanim razvojem digitalizacije javne uprave u Republici Srbiji, kao i na infrastrukturu i unapređenje uslova za rad.

U diskusiji povodom navedenog izveštaja učestvovali su članovi Odbora: Nebojša Zelenović, Miroslav Aleksić, Vladimir Obradović, Aleksandra Tomić, Ana Beloica i Vojislav Vujić, čija su izlaganja tonski snimana.

Na osnovu člana 238. stav 2. Poslovnika Narodne skupštine, Odbor za finansije, republički budžet i kontrolu trošenja javnih sredstava je, većinom glasova (10 glasova za, tri protiv, dva nisu glasala), odlučio da podnese

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Izveštaj o radu Agencije za sprečavanje korupcije za 2021. godinu, koji je Agencija podnela Narodnoj skupštini, na osnovu člana 39. Zakona o sprečavanju korupcije („Službeni glasnik Republike Srbije, br. 35/19, 88/19, 11/21-autentično tumačenje, 94/21 i 14/22).

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za izvestioca Odbora i predstavnika predlača na sednici Narodne skupštine određen je Veroljub Arsić, predsednik Odbora.

Kao i

P R E D L O G

ZAKLjUČAK

POVODOM RAZMATRANjA IZVEŠTAJA O RADU AGENCIJE ZA SPREČAVANjE KORUPCIJE ZA 2021. GODINU

1. Prihvata se Izveštaj o radu Agencije za sprečavanje korupcije za 2021. godinu.

2. Ovaj zaključak objaviti u „Službenom glasniku Republike Srbije“.

**DRUGA I TREĆA TAČKA DNEVNOG REDA: Davanje saglasnosti na Predlog izmena finansijskog plana Komisije za kontrolu državne pomoći za 2022. godinu i Davanje saglasnosti na Predlog izmena finansijskog plana Komisije za kontrolu državne pomoći za 2023. godinu**

Predsednik je podsetio članove Odbora da je članom 19. st. 1. i 2. Zakona o kontroli državne pomoći propisano da se sredstva za rad Komisije za kontrolu državne pomoći obezbeđuju u budžetu Republike Srbije u okviru posebnog budžetskog razdela i iz drugih izvora, kao i da Savet Komisije utvrđuje predlog finansijskog plana Komisije i dostavlja ga odboru Narodne skupštine nadležnom za poslove finansija na saglasnost.

Odbor za finansije, republički budžet i kontrolu trošenja javnih sredstava, svojim odlukama broj 400-1522/21-3 od 23. decembra 2021. godine i broj 400-1681/22 od 29. septembra 2022. godine, dao je saglasnost na Predlog finansijskog plana Komisije za 2022. godinu, odnosno na Predlog finansijskog plana Komisije za 2023. godinu.

Narodna skupština Republike Srbije je, dana 10. novembra 2022. godine, donela Zakon o izmenama i dopunama Zakona o budžetu Republike Srbije za 2022. godinu i dana 9. decembra 2022. godine, Zakon o budžetu Republike Srbije za 2023. godinu, a kojima se predviđaju odstupanja od prvobitno utvrđenih finansijskih planova Komisije za kontrolu državne pomoći.

Imajući u vidu navedeno, Savet Komisije je doneo odluku o prvoj izmeni Finansijskog plana Komisije za 2022. godinu, i odluku o prvoj izmeni Finansijskog plana Komisije za 2023. godinu, kojima se ovi planovi usklađuju sa usvojenim Zakonom o izmenama i dopunama Zakona o budžetu Republike Srbije za 2022. godinu i Zakonom o budžetu Republike Srbije za 2023. godinu, koje je potom dostavio nadležnom skupštinskom odboru na saglasnost.

Sekretar Komisije za kontrolu državne pomoći Luka Milošević obrazložio je Predlog izmena finansijskog plana Komisije za 2022. godinu, navodeći da je Komisija uskladila svoj finansijski plan sa donetim izmenama i dopunama Zakona o budžetu za tekuću godinu.

Takođe, obrazlažući Predlog izmena finansijskog plana Komisije za 2023. godinu, naveo je da je usvajanjem Zakona o budžetu za 2023. godinu došlo do izmena opredeljenih sredstava, tako da je Savet Komisije doneo finansijski plan koji je u skladu sa Zakonom o budžetu.

**Druga tačka dnevnog reda:**

Na osnovu člana 19. stav 2. Zakona o kontroli državne pomoći („Službeni glasnik RS“, broj 73/19) i člana 55. Poslovnika Narodne skupštine („Službeni glasnik RS“, broj 20/12 – Prečišćen tekst), Odbor za finansije, republički budžet i kontrolu trošenja javnih sredstava, na 12. sednici održanoj 16. decembra 2022. godine, je, većinom glasova (10 glasova za, tri uzdržana), odlučio da donese

O D L U K U

o davanju saglasnosti na izmene Finansijskog plana Komisije za kontrolu državne pomoći za 2022. godinu

DAJE SE SAGLASNOST na Odluku o prvoj izmeni Finansijskog plana Komisije za kontrolu državne pomoći za 2022. godinu, u skladu sa Zakonom o izmenama i dopunama Zakona o budžetu Republike Srbije za 2022. godinu.

**Treća tačka dnevnog reda:**

Na osnovu člana 19. stav 2. Zakona o kontroli državne pomoći („Službeni glasnik RS“, broj 73/19) i člana 55. Poslovnika Narodne skupštine („Službeni glasnik RS“, broj 20/12 – Prečišćen tekst), Odbor za finansije, republički budžet i kontrolu trošenja javnih sredstava, na 12. sednici održanoj 16. decembra 2022. godine, je, većinom glasova (10 glasova za, tri uzdržana), odlučio da donese

O D L U K U

o davanju saglasnosti na izmene Finansijskog plana Komisije za kontrolu državne pomoći za 2023. godinu

DAJE SE SAGLASNOST na Odluku o prvoj izmeni Finansijskog plana Komisije za kontrolu državne pomoći za 2023. godinu, u skladu sa Zakonom o budžetu Republike Srbije za 2023. godinu.

.

Sednica je završena u 12,20 časova.

Sednica je tonski snimana.

SEKRETAR ODBORA PREDSEDNIK

Tijana Ignjatović Veroljub Arsić